Mantashe, Ramaphosa gaan by Zondo-kommissie getuigGwede Mantashe. Argieffoto: Werner Beukes/SAPA Gwede Mantashe, voorsitter van die ANC, sal Dinsdag die regerende party se eerste verskyning voor die kommissie van ondersoek na staatskaping lei. Zizi Kodwa, ANC-hoof van die presidensie, het gesê die party se getuienis sal in twee fases aangebied word, eers deur Mantashe en later deur pres. Cyril Ramaphosa. “Ons het Vrydagoggend met die getuienisleiers ontmoet. Ons is reg vir Dinsdag, as die regerende party sal ons nie van ons verantwoordelikhede weghardloop nie. Die tweede deel van ons getuienis sal deur ons president gelei word nadat hy al die getuienis wat nog gaan kom ook gehoor het.” Die kommissie van ondersoek, onder voorsitterskap van adjunkhoofregter Raymond Zondo, het getuienis gehoor wat die Gupta-familie, hul vennote en oudpres. Jacob Zuma regstreek by staatskaping impliseer. Die ANC is daarvan beskuldig dat hy selfvoldaan is en hom blind hou aangesien korrupsie en wanbetaling by staatsbeheerde instellings net aanhou verdiep het. Pres. Cyril Ramaphosa. Foto: Phando Jikelo/ANA Kodwa het toegegee dat die ANC verneder is deur wat sover by die kommissie aan die lig gekom het. “As daar ’n behoefte is dat ons sekere verantwoordelikhede moet opneem en erken, sal ons dit aan die einde doen … onder leiding van die president [Ramaphosa]. As daar tussen die twee fases ’n voorlegging nodig is, moet daar nuwe bewyse wees … ons sal alles in ons vermoë doen om hierdie kommissie te help.” Kodwa het die EFF gekritiseer vir hul aanval op Pravin Gordhan, minister van openbare ondernemings. EFF-ondersteuners het betoog terwyl Gordhan getuig het en daarop aangedring dat hy moet bedank. Volgens Kodwa is Gordhan gebruik om die werk van die kommissie en die ANC aan te val. “Veragtelike veldtogte deur ander organisasies het sy [Gordhan] getuienis gebruik om die integriteit van hierdie kommissie aan te val, insluitend die viktimisering en intimidasie van ander getuies wat nog na hierdie kommissie toe moet kom. “Ons dink dit is ’n element wat ons ‘Trumpisme’ noem wat floreer op vrees, haat, beledigings en rassepolarisasie. Alle Suid-Afrikaners, swart en wit, moet verenig om ‘Trumpisme’ te verslaan,” het hy gesê.